CELEX: C2005/143/70
Language: el
Date: 2005-06-11 00:00:00
Title: Υπόθεση T-112/05: Προσφυγή των Akzo Nobel NV, Akzo Nobel Nederland BV, Akzo Nobel Chemicals International BV, Akzo Nobel Chemicals BV και Akzo Nobel Functional Chemicals BV κατά της Επιτροπής των Ευρωπαϊκών Κοινοτήτων που ασκήθηκε στις 2 Μαρτίου 2005

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/37
            
         Προσφυγή των Akzo Nobel NV, Akzo Nobel Nederland BV, Akzo Nobel Chemicals International BV, Akzo Nobel Chemicals BV και Akzo Nobel Functional Chemicals BV κατά της Επιτροπής των Ευρωπαϊκών Κοινοτήτων που ασκήθηκε στις 2 Μαρτίου 2005
   (Υπόθεση T-112/05)
   (2005/C 143/70)
   Γλώσσα διαδικασίας: η αγγλική
   Οι Akzo Nobel NV, με έδρα το Arnhem (Κάτω Χώρες), Akzo Nobel Nederland BV, με έδρα το Arnhem (Κάτω Χώρες), Akzo Nobel Chemicals International BV, με έδρα το Amersfoort (Κάτω Χώρες), Akzo Nobel Chemicals BV, με έδρα το Amersfoort (Κάτω Χώρες) και Akzo Nobel Functional Chemicals BV, με έδρα το Amersfoort (Κάτω Χώρες), εκπροσωπούμενες από τους δικηγόρους C. R. A. Swaak και J. de Gou, άσκησαν ενώπιον του Πρωτοδικείου των Ευρωπαϊκών Κοινοτήτων, στις 2 Μαρτίου 2005, προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ελέγξει βάσει του άρθρου 230 ΕΚ τη νομιμότητα της αμφισβητούμενης αποφάσεως·
            
         
               —
            
            
               να ακυρώσει βάσει του άρθρου 231 ΕΚ την αμφισβητούμενη απόφαση·
            
         
               —
            
            
               να καταδικάσει την Επιτροπή στα δικαστικά έξοδα των προσφευγουσών.
            
         Νομικοί ισχυρισμοί και κύρια επιχειρήματα
   Οι προσφεύγουσες αμφισβητούν την απόφαση της Επιτροπής της 9ης Δεκεμβρίου 2004 σχετικά με διαδικασία βάσει του άρθρου 81 ΕΚ και του άρθρου 53 ΕΟΧ (υπόθεση COMP/E-2/37.533-χλωριούχος χολίνη), σύμφωνα με την οποία οι προσφεύγουσες ήσαν αναμεμειγμένες σε ένα σύνολο συμφωνιών και αναγνωρισμένων πρακτικών που συνίσταντο στον καθορισμό τιμών, στην κατανομή αγοράς και σε εναρμονισμένες δράσεις κατά των ανταγωνιστών όσον αφορά τον τομέα χλωριούχου χολίνης στο πλαίσιο του ΕΟΧ και επιβλήθηκε σχετικώς πρόστιμο.
   Προς στήριξη της προσφυγής τους, οι προσφεύγουσες προβάλλουν παράβαση του άρθρου 23, παράγραφος 2, του κανονισμού 1/2003 (1) στο μέτρο που η Επιτροπή θεώρησε ως υπεύθυνη για την παράβαση και την Akzo Nobel NV, εταιρία συμμετοχών του Akzo Nobel group. Σύμφωνα με τις προσφεύγουσες, η Akzo Nobel NV δεν είχε αποφασιστική επιρροή επί της οικονομικής πολιτικής των θυγατρικών της.
   Περαιτέρω, οι προσφεύγουσες υποστηρίζουν ότι το ποσό του προστίμου που τους επιβλήθηκε ως εις ολόκληρον υπεύθυνες υπερβαίνει όσον αφορά μια από τις προσφεύγουσες το όριο του 10 % του κύκλου εργασιών. Σύμφωνα με τις προσφεύγουσες, η Επιτροπή όφειλε να έχει περιορίσει την ατομική ευθύνη κάθε μιας απ' αυτές.
   Τέλος, οι προσφεύγουσες προβάλλουν παράβαση της υποχρεώσεως αιτιολογίας. Κατ' αυτές, η Επιτροπή στήριξε τη διαπίστωσή της σχετικά με την εις ολόκληρο ευθύνη της Akzo Nobel NV επί εσφαλμένης αιτιολογίας χωρίς να δηλώσει για ποιο λόγο διαπίστωσε εις ολόκληρον ευθύνη, όσον αφορά μία από τις προσφεύγουσες, πέραν του ορίου του 10 % του κύκλου εργασιών.
   
      (1)  Κανονισμός του Συμβουλίου (ΕΚ) 1/2003 της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1, σ. 1)